MDC neZanu-PF Dzinopeta Nhaurirano muSouth Africa
Kunyangwe paine kuwirirana uku zvinonzi Zimbabwe iri kurambidza nhumwa yeUnited Nations kupinda munyika.
Nhaurirano pakati peMDC neZanu-PF muSouth Africa dzakapetwa neChishanu zvibvumirano zvakabuda zvacho zvave kutarisirwa kuendeswa kuvakuru vemapato ari muhurukuro, VaRobert Mugabe veZanu-PF, nevatungamiri vezvikwata zviviri zveMDC VaMorgan Tsvangirai naVaArthur Mutambara. Asi kunyange paita kuwirirana uku, pane mhute yavapo nekuti hurumende yaVaMugabe inenge yoramba iine tsika dzayo dzekare. NeChina hurumende yange ichirambidza nhumwa yeUnited Nations kuZimbabwe, VaHaile Menkerios, kupinda munyika. Vakuru vehurumende vaudza Studio 7 kuti havaoni chikonzero chekuti VaMenkerios vapinde munyika, sezvo nhaurirano dzasvika padanho repamusorosoro. Pane pfungwa muhurumende yekuti VaMenkerios vari kushandiswa nenyika dzakaita seBritain neAmerica. Asi vakuru ava vanoti vari kuudza VaMenkerios kuti vose vanenge vari pazororo remagamba nekudaro hapana wavanokwanisa kuona. VaMenkerios vari muSouth Africa pari zvino vakamirira kupihwa mvumo yekupinda munyika. Mutauriri weUnited Nations, vaFarhan Haq, vaudza Studio 7 kuti pane zvinhu zvichiri kuda kugadziriswa VaMenkerios vasati vaenda kuZimbabwe. VaSydney Masamvu vanoongorora nyaya dzezvematongerwo enyika, uye vachishanda nesangano reInternational Crisis Group kuchamhembe kweAfrica vaudza mutori wenhau kuti kunyangwe nhaurirano dzoenda kumagumo vanhu vanofanira kutenda maruva vadya chakata. Dzimwe nhau kubva kuStudio 7...